traktortræk
Traktortræk, tractor pulling, motorsport, hvor et traktorlignende køretøj trækker en slæde, der yder en stadig større modstand, så langt som muligt. Sporten opstod i USA i midten af 1940'erne, kom til Europa i 1970'erne og er en populær international sport med afholdelse af mesterskabsturneringer.
I begyndelsen blev traktortræk udført med almindelige traktorer til regulært markarbejde. I dag anvendes oftest højtspecialiserede maskiner, fx drevet af fire helikoptergasturbiner eller ni V8-motorer. Der stræbes efter full pull, dvs. at traktoren trækker slæden 100 m. Danske kørere deltager med succes i europamesterskaber, der bl.a. afholdes på Dansk Tractor Pullings faciliteter.